Plaasmoord: Oorledene was werkerArgieffoto Lt.kol. Hendrik Swart, woordvoerder van die polisie, het aan Maroela Media gesê die oorledene, Loy Farmer (62), was ŉ werker op die plaas Bastersput. “Na bewering is hy Vrydag deur ŉ ander plaaswerker, wat saam met hom in ŉ huisie op die plaas gebly het, doodgeslaan toe die twee rusie gemaak het,” het hy gesê. Volgens Swart het die ander plaaswerker (28) die eienaar van die plaas in kennis gestel dat hy by die huis gekom en Farmer se bebloede liggaam op die vloer aangetref het. Bewyse het egter later aan die lig gekom dat hy vermoedelik self vir Farmer se dood verantwoordelik was en hy is Sondagoggend in hegtenis geneem. Swart het gesê die verdagte sou Maandag in die hof verskyn op ŉ aanklag van moord.